[pic] | COMISIA COMUNITĂȚILOR EUROPENE |

Bruxelles, 17.3.2008

COM(2008) 147 final

2008/0058 (CNS)

2008/0059 (CNS)

Propunere de

DIRECTIVĂ A CONSILIULUI

de modificare a Directivei 2006/112/CE privind sistemul comun al taxei pe valoarea adăugată în vederea combaterii fraudei fiscale legate de operațiunile intracomunitare

Propunere de

REGULAMENT AL CONSILIULUI

de modificare a Regulamentului (CE) nr. 1798/2003 în vederea combaterii fraudei fiscale legate de operațiunile intracomunitare

(prezentată de Comisie)

EXPUNERE DE MOTIVE

CONTEXTUL PROPUNERII |

110 | Motivele și obiectivele propunerii Sistemul de schimb de informații cu privire la livrările intracomunitare de bunuri stabilit în cadrul regimului tranzitoriu al TVA adoptat cu ocazia trecerii la piața unică, nu mai este suficient pentru a face față în mod eficace fraudei fiscale legate de operațiunile intracomunitare. În acest context, în concluziile sale din 5 iunie 2007, Consiliul a invitat Comisia să prezinte o propunere privind reducerea la o lună atât a perioadei de referință pentru colectarea de informații privind operațiunile intracomunitare, cât și a termenului maxim de transmitere a acestor informații între statele membre. |

120 | Contextul general Frauda fiscală privează statele membre de venituri foarte importante și perturbă funcționarea pieței interne. Acest tip de fraudă este foarte des organizat la nivel trans-național. În acest context, în mai 2006 Comisia a adoptat o comunicare privind necesitatea de a dezvolta o strategie coordonată în vederea eficientizării eforturilor de combatere a acestui fenomen. În ceea ce privește frauda fiscală legată de TVA, și în special frauda intracomunitară de tip carusel, comunicarea făcea distincție între măsurile convenționale, urmărind consolidarea sistemului TVA fără a modifica principiile acestuia și măsurile mai ambițioase care afectau înseși principiile colectării TVA. Discuțiile care au urmat în cadrul Consiliului au arătat că măsurile calificate ca fiind mai ambițioase nu ar putea fi puse în aplicare pe termen scurt. Din această cauză Consiliul a invitat Comisia, în special, în concluziile sale din 5 iunie 2007, să introducă o serie de măsuri convenționale, după discutarea lor în prealabil în cadrul unui grup de experți privind strategia de combatere a fraudei fiscale (grupul ATFS). Măsurile care trebuie luate în vederea consolidării sistemului intracomunitar al TVA sunt numeroase și complementare. Printre măsurile discutate în cadrul grupului de experți, Consiliul a pus accentul în special pe patru dintre acestea pentru a fi puse în practică cât mai rapid cu putință, unele necesitând modificarea legislației în vigoare. Două dintre aceste măsuri fac obiectul prezentei propuneri, mai precis mărirea frecvenței declarațiilor recapitulative a operațiunilor intracomunitare la o lună și reducerea, tot la o lună, a termenului maxim de schimb de informații între administrațiile fiscale. În concluziile sale din 4 decembrie, Consiliul a invitat Comisia să continue, în cadrul grupului de experți, discuțiile privind celelalte măsuri convenționale; prin urmare, nu este exclus ca aceste lucrări să conducă și la alte propuneri legislative. Trebuie semnalat faptul că în raportul său special nr. 8/2007 privind cooperarea administrativă în domeniul taxei pe valoarea adăugată, Curtea Europeană de Conturi face o serie de recomandări referitoare la schimbul de informații privind tranzacțiile intracomunitare. La punctul 108 din acest raport, Curtea recomandă, pe de o parte, reducerea semnificativă termenele de colectare și transmitere a informațiilor și, pe de altă parte, multiplicarea posibilităților de efectuare a unor controale încrucișate. |

130 | Dispoziții în vigoare în domeniul propunerii Măsurile luate în considerare vizează doar accelerarea colectării și schimbului de informații cu privire la operațiunile intracomunitare. Dispozițiile în vigoare sunt prevăzute la titlul XI capitolele 5 și 6 din Directiva 2006/112/CE a Consiliului din 28 noiembrie 2006 și în capitolul V din Regulamentul (CE) nr. 1798/2003 din 7 octombrie 2003. În conformitate cu dispozițiile în vigoare, datele sunt colectate de la întreprinderi cu următoarea frecvență: declarațiile recapitulative conțin informații cu privire la livrările intracomunitare de bunuri și sunt depuse de către agenții economici trimestrial, sau, în anumite cazuri, lunar. De la 1 ianuarie 2010, declarațiile recapitulative vor conține și informații cu privire la prestările de servicii din statul membru al beneficiarului, pentru care acesta are obligația de a plăti TVA. Informațiile cu privire la achizițiile intracomunitare de bunuri în statele membre în care s-a încheiat operațiunea sunt colectate prin intermediul declarațiilor de TVA care sunt depuse lunar, bilunar, trimestrial, semestrial sau anual. În momentul de față, timpul care se scurge între momentul în care are loc o operațiune și momentul în care informația este pusă la dispoziția statului membru al cumpărătorului este cuprins între trei și șase luni. Conform prezentei propuneri acest interval s-ar reduce la una-două luni. Trebuie notat faptul că Directiva 2006/112/CE conține deja o dispoziție care permite statelor membre să colecteze lunar declarațiile recapitulative. Cu toate acestea, această opțiune neprezentând avantaje directe pentru statul membru care colectează informațiile, doar patru state membre colectează lunar declarații de la un număr mare de persoane impozabile. |

140 | Coerența cu celelalte politici și obiective ale Uniunii Combaterea fraudei fiscale face parte din Strategia de la Lisabona. În Comunicarea sa din 25 octombrie 2005 privind contribuția politicilor fiscale și vamale la Strategia de la Lisabona, Comisia a subliniat că frauda fiscală provoacă distorsiuni importante în funcționarea pieței interne, constituie un obstacol în calea concurenței loiale și duce la o erodare a veniturilor care servesc la finanțarea serviciilor publice la nivel național. Autoritățile publice fiind nevoite să acopere acest deficit, creșterea fraudei se traduce printr-o presiune fiscală sporită asupra întreprinderilor care respectă normele fiscale. Propunerea conține, printre altele, o măsură de simplificare semnificativă pentru întreprinderi, impunându-le statelor membre să accepte depunerea declarațiilor recapitulative și a declarațiilor de TVA prin transferul pe cale electronică al fișierelor. |

CONSULTAREA PăRȚILOR INTERESATE ȘI EVALUAREA IMPACTULUI |

Consultarea părților interesate |

211 | Metode de consultare, principalele sectoare vizate și profilul general al respondenților Măsura făcea parte dintr-o serie de măsuri convenționale evocate cu ocazia conferinței privind frauda fiscală legată de TVA pe care Comisia a organizat-o la 29 martie 2007 la Bruxelles. La acest eveniment au participat reprezentanții ai marilor companii, asociații profesionale, specialiști în domeniul fiscalității și reprezentanți ai statelor membre. Măsura a fost discutată cu anumite mari companii care operează în majoritatea statelor membre și sunt supuse unor obligații numeroase și variate de conformitate în toate aceste jurisdicții diferite. Măsura a fost prezentată organizațiilor reprezentative ale IMM-urilor cu ocazia reuniunii reprezentanților IMM-urilor pe lângă Uniune, care a avut loc la 28 noiembrie 2007 la Bruxelles. Măsura a fost discutată și în cadrul grupului de experți ai statelor membre privind strategia de combatere a fraudei fiscale (grupul ATFS). |

212 | Rezumatul răspunsurilor și modul în care acestea au fost luate în considerare Deși au rezerve cu privire la capacitatea administrațiilor fiscale de a exploata informațiile transmise, majoritatea întreprinderilor consultate recunosc că trecerea la declarații lunare nu reprezintă o povară foarte importantă pentru ele. Prin urmare, majoritatea întreprinderilor sunt gata să accepte măsura, dacă aceasta se înscrie într-o strategie globală de ameliorare a eficacității administrațiilor fiscale care ar include avantaje și reduceri ale costurilor pentru întreprinderile care își îndeplinesc în mod regulat și într-o manieră satisfăcătoare obligațiilor fiscale pe care le au. Reprezentanții IMM-urilor au confirmat că măsura ar afecta doar o mică parte a IMM-urilor. Trebuie observat faptul că măsura face parte dintr-o serie de măsuri dintre care unele vizează în mod explicit sporirea securității juridice a întreprinderilor, precum și reducerea poverii lor administrative și ameliorarea semnificativă a schimbului de informații și a cooperării dintre administrațiile fiscale. |

Obținerea și utilizarea expertizei |

221 | Domeniile științifice/de expertiză în cauză Analiza economică a costurilor pentru întreprinderi, inclusiv pentru IMM-uri. |

222 | Metodologia utilizată Metoda costurilor standard. |

223 | Principalele organizații consultate/principalii experți consultați Price Waterhouse Coopers a efectuat un studiu pentru Comisie trimițând un chestionar unui număr de paisprezece întreprinderi (șapte multinaționale și șapte IMM-uri) stabilite în patru state membre diferite. |

2249 | Sinteza opiniilor primite și utilizate Nu a fost menționată existența unor riscuri potențiale grave și cu consecințe ireversibile. |

225 | Rezultatul studiului economic realizat este că, pentru majoritatea întreprinderilor în cauză, costul măsurii ar fi foarte mic. Cu toate acestea, costul poate fi semnificativ în anumite cazuri, cum ar fi cel al întreprinderilor care sunt înregistrate ca plătitoare de TVA în mai multe state membre. Studiul arată, de asemenea, că acest cost poate fi redus prin armonizarea informațiilor care trebuie transmise și prin simplificarea modalității de depunere a acestor informații. În afară de aceasta, studiul scoate în evidență faptul că în cazurile în care costurile prevăzute sunt mari pentru IMM, modalități de depunere joacă un rol important în determinarea acestui cost. |

226 | Mijloace utilizate pentru punerea la dispoziția publicului a rezultatelor expertizei Publicarea pe site-ul internet al Direcției Generale Impozitare și Uniune Vamală. |

230 | Evaluarea impactului Măsura prevăzută nu a făcut obiectul unei evaluări complete a impactului. Cu toate acestea, aceasta a fost discutată în detaliu în cadrul grupului de experți ATFS, a făcut obiectul unui studiu economic și a fost discutată cu principalele părți interesate. Experții au subliniat cât de important este pentru administrațiile fiscale să dispună mai rapid de informații cu privire la comerțul intracomunitar pentru a putea lupta într-un mod mai eficace împotriva fraudei fiscale legate de TVA. Măsura prevăzută este echilibrată, pentru că permite ca informațiile să fie disponibile, în medie, cu trei luni mai repede și impune costuri minime întreprinderilor. Pe de o parte, măsura vizează un număr limitat de întreprinderi (4% din întreprinderile înregistrate ca plătitoare de TVA din Comunitate). Pe de altă parte, studiul a demonstrat că orice cost adițional va fi foarte mic pentru întreprinderi, cu excepția cazului în care procedurile de depunere a declarațiilor recapitulative sunt neobișnuit de complexe. Procedura conține însă o dispoziție care vizează în mod explicit simplificarea acestor proceduri. |

ELEMENTELE JURIDICE ALE PROPUNERII |

305 | Rezumatul acțiunii propuse Propunerea vizează, în primul rând, armonizarea și reducerea la o lună a perioadei de declarare a operațiunilor intracomunitare în declarațiile recapitulative menționate la titlului XI capitolul 6 din Directiva 2006/112/CE a Consiliului. Propunerea vizează, de asemenea, reducerea de la trei luni la o lună a perioadei de transmitere a acestor informații între statele membre. Pentru a dispune de informațiile necesare combaterii fraudei fiscale, s-a propus, de asemenea, colectarea lunară a informațiilor cu privire la achizițiile intracomunitare de bunuri și la achiziționarea de servicii de la un furnizor stabilit într-un alt stat membru pentru care beneficiarul este obligat la plata TVA. Pentru aceasta, cumpărătorii sau beneficiarii care realizează asemenea operațiuni pentru o sumă mai mare de 200 000 EUR pe an calendaristic vor fi obligați să depună declarațiile de TVA lunar. Acest prag a fost stabilit pentru a evita impunerea de obligații suplimentare întreprinderilor care fac ocazional achiziții intracomunitare sau pentru sumele mici, ținând în același timp seama de sumele semnificative pentru fraudă. În afară de aceasta, propunerea prevede ca sumele privind serviciile în cauză să fie indicate separat în declarație pentru a se putea efectua verificări încrucișate. Propunerea conține dispoziții care urmăresc armonizarea normelor de exigibilitate a taxei asupra serviciilor pentru a garanta că operațiunile vor fi declarate de către cumpărător și vânzător în cursul aceleași perioade. Această dispoziție va permite efectuarea unor verificări încrucișate a informațiilor depuse. În cele din urmă, propunerea conține o dispoziție care urmărește simplificarea procedurilor de depunere a declarațiilor recapitulative în statele membre unde aceste proceduri sunt neobișnuit de complexe pentru a reduce povara pe care o astfel de depunere o poate reprezenta pentru întreprinderi. |

310 | Temei juridic Articolul 93 din Tratatul CE |

329 | Principiul subsidiarității Propunerea nu intră în sfera competenței exclusive a Comunității. Cu toate acestea, propunerea respectă principiul subsidiarității, având în vedere faptul că obiectivele prezentei propuneri nu pot fi realizate în mod suficient decât prin adoptarea unei măsuri la nivel comunitar. În acest caz, Directiva 2006/112/CE a Consiliului și Regulamentul (CE) nr. 1798/2003 al Consiliului au stabilit deja normele comune privind colectarea și schimbul de informații legate de operațiunile intracomunitare. Statele membre nu pot adopta individual legi naționale incompatibile cu legislația comunitară. Prin urmare, dispozițiile armonizate în vigoare trebuie modificate printr-un act adoptat de Comunitate. Măsurile luate la nivel comunitar permit, printre altele, combaterea mai eficace a evaziunii fiscale legată de operațiunile intracomunitare. |

Principiul proporționalității Propunerea respectă principiul proporționalității din următoarele motive. |

331 | În cadrul discuțiilor privind strategia care trebuie adoptată pentru a combate frauda fiscală legată de operațiunile intracomunitare, au fost luate în considerare anumite opțiuni care modifică în mod radical sistemul de colectare și de obligații de plată a taxei. A fost convenit că aceste măsuri nu vor putea fi introduse în termen scurt datorită schimbărilor pe care acestea le-ar impune agenților economici. Din această cauză modificările operate în directiva privind TVA sunt minore. Obligațiile suplimentare sunt împărțite în mod echitabil între peroanele impozabile și administrațiile fiscale. |

332 | Măsura a fost concepută în așa fel încât să afecteze doar un număr mic de întreprinderi. Doar 4% din întreprinderile plătitoare de TVA depun declarații recapitulative și 9% efectuează achiziții intracomunitare de bunuri. Datorită pragului ridicat pentru achiziții, această măsură nu va afecta decât o mică parte a acestora din urmă. Printre altele, 60% din declarațiile recapitulative depuse de către agenții economici în fiecare trimestru conțin doar una sau două rânduri de informații și, prin urmare, povara suplimentară pentru acești agenți economici va fi minimă. Mai mult, măsura nu schimbă nici forma nici conținutul declarațiilor recapitulative, ci doar frecvența depunerii acestora. În ceea ce privește declarațiile de TVA, acestora li se adaugă o singură obligație, care extinde la nivelul serviciilor o obligație de informare care există deja pentru bunuri. |

Alegerea instrumentelor |

341 | Instrumentul/instrumentele propus(e): regulament, directivă. |

342 | Alte instrumente nu ar fi fost adecvate din următoarele motive. Regulamentul și directiva sunt singurele mijloace de modificare a cadrului normativ existent. |

IMPLICAȚII BUGETARE |

409 | Propunerea nu are implicații asupra bugetului comunitar. |

INFORMAȚII SUPLIMENTARE |

510 | Simplificare |

511 | Propunerea introduce o simplificare a procedurilor administrative care se aplică persoanelor juridice și persoanelor fizice. |

514 | Studiul economic care a fost realizat a arătat că depunerea declarațiilor recapitulative reprezenta o povară semnificativă pentru întreprinderi atunci când procedura de depunere implica o introducere manuală a datelor într-un formular electronic. Obligând statele membre să accepte depunerea declarațiilor recapitulative prin transferul pe cale electronică al fișierelor, propunerea scutește, în anumite cazuri, persoanele plătitoare de TVA de operațiuni complexe de introducere a datelor. |

550 | Tabel de corespondență Statele membre comunică Comisiei textele dispozițiilor de drept intern care transpun prezenta directivă, precum și un tabel de corespondență între respectivele dispoziții și prezenta directivă. |

570 | Explicația detaliată a propunerii, pe capitol sau pe articol Măsuri prevăzute în directivă Modificarea articolelor 64 și 66 din directivă, precum și introducerea unui articol 65bis urmăresc garantarea unor norme uniforme privind exigibilitatea TVA în cadrul Comunității pentru ca prestatorii de servicii să nu fie nevoiți să se conformeze unor norme de exigibilitate care variază în funcție de locul în care este stabilit clientul pentru a putea declara aceste operațiuni. Această modificare este esențială pentru ca informațiile din declarațiile recapitulative care trebuie depuse de prestatorii de servicii să poată servi la verificări încrucișate cu informațiile din declarațiile de TVA care trebuie depuse de către beneficiarii acestor servicii. Modificarea articolului 250 alineatul (2) din directivă urmărește simplificarea modalităților de depunere a declarațiilor de TVA. Modificarea articolului 251 din directivă urmărește garantarea, în toate statele membre, a colectării de informații cu privire la achiziționarea intracomunitară de servicii pentru a permite efectuarea de verificări încrucișate cu informațiile din declarațiile recapitulative. Modificarea articolului 252 din directivă urmărește sincronizarea frecvenței informațiilor colectate privind achizițiile cu cea privind vânzările. Cu toate acestea, a fost introdus un prag pentru a viza doar sumele care pot fi semnificative din punctul de vedere al fraudei și pentru a nu impune noi obligații unui număr mare de persoane impozabile. Modificarea articolelor 263 - 265 din directivă urmărește garantarea unei colectări lunare a declarațiilor recapitulative. Modificarea articolului 263 alineatul (2) din directivă urmărește simplificarea modalităților de depunere a declarațiilor recapitulative. Măsuri prevăzute în regulament Modificarea articolelor 23 și 24 din regulament urmărește armonizarea regulamentului cu dispozițiile directivei. Modificarea articolului 25 din regulament urmărește accelerarea schimbului de informații între statele membre. |

F-11066 |

1. 2008/0058 (CNS)

Propunere de

DIRECTIVĂ A CONSILIULUI

de modificare a Directivei 2006/112/CE privind sistemul comun al taxei pe valoarea adăugată în vederea combaterii fraudei fiscale legate de operațiunile intracomunitare

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 93,

având în vedere propunerea Comisiei[1],

având în vedere avizul Parlamentului European[2],

având în vedere avizul Comitetului Economic și Social European[3],

întrucât:

(1) Frauda în ceea ce privește taxa pe valoarea adăugată (TVA) are un efect semnificativ asupra veniturilor fiscale ale statelor membre și perturbă activitatea economică în cadrul pieței interne prin crearea unor fluxuri nejustificate de bunuri și prin introducerea pe piață a unor bunuri la prețuri anormal de mici.

(2) Deficiențele sistemului intracomunitar al TVA și în special deficiențele sistemului de schimb de informații cu privire la livrările de bunuri în cadrul Comunității, stabilit prin Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată[4] reprezintă una din cauzele acestei fraude. În special, timpul care se scurge între derularea unei operațiuni și schimbul corespunzător de informații în cadrul sistemului de schimb de informații privind TVA reprezintă un obstacol în calea utilizării eficace a respectivei informații pentru combaterea fraudei fiscale.

(3) Pentru a combate în mod eficace acest tip de fraudă fiscală, este necesar ca administrația statului membru în care TVA-ul este exigibil să dispună de informații cu privire la tranzacțiile intracomunitare cât mai rapid cu putință.

(4) Pentru ca verificarea încrucișată a informațiilor să fie utilă în combaterea fraudei fiscale, ar trebui garantat că operațiunile intracomunitare sunt declarate în aceeași perioadă fiscală atât de către furnizor, cât și de către beneficiar.

(5) Pentru a permite administrațiilor fiscale exploatarea în mod util a informațiilor colectate, ar trebui ca informațiile cu privire la achizițiile intracomunitare pentru care cumpărătorul sau beneficiarul este obligat la plata TVA să fie colectate cu aceeași frecvență ca și informațiile privind livrările de bunuri și prestările de servicii.

(6) Având în vedere evoluția mediului de afaceri și a instrumentelor de lucru ale agenților economici, ar trebui garantat că aceștia au posibilitatea de a-și îndeplini obligațiile privind declarațiile prin proceduri electronice simple pentru a reduce la minimum povara administrativă.

(7) Întrucât obiectivele acțiunii prevăzute în combaterea evaziunii fiscale legate de TVA nu pot fi atinse în mod satisfăcător de statele membre a căror acțiune în domeniu depinde de informațiile colectate de celelalte state membre, și, prin urmare, pot fi realizate mai bine la nivel comunitar, Comunitatea poate adopta măsuri, în conformitate cu principiul subsidiarității prevăzut la articolul 5 din tratat. În conformitate cu principiul proporționalității, prevăzut la articolul menționat anterior, prezenta directivă nu depășește ceea ce este necesar pentru atingerea obiectivelor respective.

(8) Prin urmare, Directiva 2006/112/CE ar trebui modificată în consecință,

ADOPTĂ PREZENTA DIRECTIVĂ:

Articolul 1

Directiva 2006/112/CE se modifică după cum urmează:

1) Articolul 64 alineatul (2) se înlocuiește cu următorul text:

„(2) Prestările de servicii pentru care taxa este datorată de către beneficiarul serviciului în conformitate cu articolul 196, care sunt prestate în mod continuu pe o perioadă mai mare de un an și care nu determină decontări sau plăți succesive în cursul acestei perioade, se consideră efectuate la expirarea fiecărui an calendaristic, atâta timp cât prestarea de servicii nu a încetat.

Statele membre pot prevedea că, în anumite cazuri, altele decât cele prevăzute la alineatul (1), livrarea continuă de bunuri sau prestarea continuă de servicii pe o anumită perioadă de timp se consideră efectuată cel puțin la expirarea unui termen de un an.”

2) Se inserează următorul articol 65a:

„Articolul 65a

În ceea ce privește prestările de servicii pentru care taxa este datorată de către beneficiarul serviciilor în conformitate cu articolul 196, în cazul emiterii unei facturi înainte de prestarea unor servicii sau înainte de vărsarea unui acont, taxa devine exigibilă la primirea facturii și la valoarea facturată.”

3) La articolul 66 se adaugă un al doilea paragraf:

”Cu toate acestea, derogarea prevăzută la alineatul (1) nu se aplică prestărilor de servicii pentru care taxa este datorată de către beneficiarul serviciilor în conformitate cu articolul 196.”

4) Articolul 250 alineatul (2) se înlocuiește cu următorul text:

„2. Declarația menționată la alineatul (1) se depune prin transmiterea pe cale electronică a fișierului.

Cu toate acestea, statele membre pot autoriza depunerea declarațiilor prin alte mijloace pentru anumite categorii de persoane impozabile.”

5) La articolul 251 se adaugă următoarea literă (f):

„(f) valoarea totală, fără TVA, a achiziționării de servicii oferite de către persoane impozabile stabilite în Comunitate, pentru care persoana impozabilă este obligată la plata TVA în temeiul articolului 196, și pentru care TVA a devenit exigibilă în cursul acestei perioade fiscale.”

6) Articolul 252 alineatul (2) se înlocuiește cu următorul text:

„2. Perioada fiscală este de o lună.

Cu toate acestea, statele membre pot stabili perioade fiscale mai mari, cu condiția ca perioadele respective să nu depășească un an, pentru persoanele impozabile pentru care suma totală a achizițiilor intracomunitare de bunuri și servicii realizate în cursul anului calendaristic precedent pentru care sunt obligate la plata TVA în temeiul articolului 196, nu depășește suma de 200 000 EUR sau contravaloarea acesteia în moneda națională.”

7) Articolul 263 se înlocuiește cu următorul text:

„Articolul 263

1. Declarația recapitulativă se întocmește pentru fiecare lună calendaristică într-un termen care nu depășește o lună și în conformitate cu procedurile care urmează a fi stabilite de statele membre.

2. Declarațiile recapitulative menționate la alineatul (1) se depun prin transmiterea pe cale electronică a fișierului.

Cu toate acestea, statele membre pot autoriza depunerea declarațiilor recapitulative prin alte mijloace pentru anumite categorii de persoane impozabile.”

8) Articolul 264 alineatul (2) se înlocuiește cu următorul text:

„2. Valoarea prevăzută la alineatul (1) litera (d) se declară pentru luna calendaristică în cursul căruia TVA a devenit exigibilă.

Valoarea menționată la alineatul (1) litera (f) se declară pentru luna calendaristică în cursul căreia regularizare a fost comunicată clientului.”

9) Articolul 265 alineatul (2) se înlocuiește cu următorul text:

„2. Valoarea menționată la alineatul (1) litera (c) se declară pentru luna calendaristică în cursul căreia TVA a devenit exigibilă.”

Articolul 2Transpunere

1. Statele membre asigură intrarea în vigoare a actelor cu putere de lege, și a actelor administrative necesare pentru a se conforma prezentei directive cu efect de la 1 ianuarie 2010. Statele membre comunică de îndată Comisiei textul acestor dispoziții, precum și un tabel de corespondență între aceste dispoziții și prezenta directivă.

Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

2. Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.

Articolul 3

Prezenta directivă intră în vigoare în a […] zi de la data publicării în Jurnalul Oficial al Uniunii Europene .

Articolul 4

Prezenta directivă se adresează statelor membre.

Adoptat la Bruxelles, […]

Pentru Consiliu

Președintele

2008/0059 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 1798/2003 în vederea combaterii fraudei fiscale legate de operațiunile intracomunitare

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 93,

având în vedere propunerea Comisiei[5],

având în vedere avizul Parlamentului European[6],

având în vedere avizul Comitetului Economic și Social European[7],

întrucât:

(1) Pentru a combate în mod eficace frauda fiscală legată de taxa pe valoare adăugată, este indispensabil ca statele membre să colecteze și sa facă schimb de informații cu privire la tranzacțiile intracomunitare cât mai rapid cu putință. Termenul de o lună este răspunsul cel mai adecvat la această nevoie, ținând cont de perioadele contabile și financiare ale întreprinderilor.

(2) Ținând seama de modificările aduse perioadei de declarare a operațiunilor intracomunitare din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată[8] prin Directiva 2008/XX/CE a Consiliului[9], este necesară modificarea referințelor la perioada respectivă din Regulamentul (CE) nr. 1789/2003 al Consiliului din 7 octombrie 2003 privind cooperarea administrativă în domeniul taxei pe valoarea adăugată și de abrogare a Regulamentului (CEE) nr. 218/92[10].

(3) Întrucât obiectivele acțiunii prevăzute de combatere a fraudei fiscale privind TVA nu pot fi atinse în mod satisfăcător de statele membre a căror acțiune în domeniu depinde de informațiile colectate de celelalte state membre, și, prin urmare, pot fi realizate mai bine la nivel comunitar datorită angajamentul necesar din partea tuturor statelor membre, Comunitatea poate adopta măsuri, în conformitate cu principiul subsidiarității prevăzut la articolul 5 din tratat. În conformitate cu principiul proporționalității, prevăzut la articolul menționat anterior, prezenta directivă nu depășește ceea ce este necesar pentru atingerea obiectivelor respective.

(4) Având în vedere că modificările prevăzute de prezentul regulament sunt necesare în vederea adaptării Regulamentul (CE) nr. 1789/2003 la măsurile prevăzute de Directiva 2008/XX/CE, pe care statele membre trebuie să le respecte cu începere de la 1 ianuarie 2010, prezentul regulament trebuie să intre în vigoare la aceeași dată.

(5) Prin urmare, Regulamentul (CE) nr. 1798/2003 ar trebui modificat în consecință.

ADOPTĂ PREZENTUL REGULAMENT:

Articolul 1

Regulamentul (CE) nr. 1798/2003 se modifică după cum urmează:

1) La articolul 23, paragraful al doilea se înlocuiește cu următorul text:

Valorile menționate la punctul 2 primul paragraf sunt exprimate în moneda statului membru care furnizează informațiile și sunt aferente trimestrelor calendaristice pentru perioadele anterioare datei de 1 ianuarie 2010 și sunt aferente lunilor calendaristice începând cu această dată.”

2) La articolul 24, paragraful al doilea se înlocuiește cu următorul text:

Valorile menționate la punctul 2 primul paragraf sunt exprimate în moneda statului membru care furnizează informațiile și sunt aferente trimestrelor calendaristice pentru perioadele anterioare datei de 1 ianuarie 2010 și sunt aferente lunilor calendaristice începând cu această dată.”

3) La articolul 25, alineatele (1) și (2) se înlocuiesc cu următorul text:

„1. În cazul în care autoritatea competentă a unui stat membru este obligată să permită accesul la informații în temeiul articolelor 23 și 24, ea face acest lucru în cel mai scurt timp posibil și în termen de cel mult o lună de la sfârșitul lunii calendaristice la care se referă informațiile.

2. Prin derogare de la alineatul (1), în cazul în care se adaugă informații la o bază de date în condițiile prevăzute la articolul 22, accesul la aceste informații suplimentare se permite în cel mai scurt timp posibil și în termen de cel mult o lună de la sfârșitul lunii calendaristice în care au fost colectate informațiile.”

Articolul 2

Prezentul regulament intră în vigoare la 1 ianuarie 2010.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles, […]

Pentru Consiliu

Președintele

[1] JO C […], […], p. […].

[2] JO C […], […], p. […].

[3] JO C […], […], p. […].

[4] JO L 347, 11.12.2006, p. 1. Directivă modificată ultima dată prin Directiva 2008/8/CE (JO L 44, 20.2.2008, p. 11).

[5] JO C […], […], p. […].

[6] JO C […], […], p. […].

[7] JO C […], […], p. […].

[8] JO L 347, 11.12.2006, p. 1. Directivă modificată ultima dată prin Directiva 2008/8/CE (JO L 44, 20.2.2008, p. 11).

[9] JO L XXX, p.XXX.

[10] JO L 264, 15.10.2003, p. 1. Regulament modificat ultima dată prin Regulamentul (CE) nr. 143/2008 din 12 februarie 2008 (JO L 44, 20.02.2008, p. 1).